《登剑门峰拂水桥》
清代·俞明震

鱼贯出层岚，帽檐欹晓日。咿哑答鸟声，风舆坐超忽。

直上穷窅如，下临诧奇绝。云与石争山，怒泉抵其隙。

回风一震荡，乔林溅飞沫。危桥通两崖，关锁见气力。

曳杖入清雄，觅我经行迹。十年沧海心，未与钟磬隔。

人生重回首，春光有今昔。不见鹁鸽峰，墓草萋萋碧。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。